KOMISIJOS SPRENDIMAS
2008 m. sausio 25 d.
kuriuo atnaujinamas Europos bendrijos vardu veikiančios Prancūzijos Respublikos Vyriausybės ir Jo Šviesybės Monako Kunigaikščio Vyriausybės piniginio susitarimo A priedas
(2008/94/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2001 m. gruodžio 24 d. Europos bendrijos vardu veikiančios Prancūzijos Respublikos Vyriausybės ir Jo Šviesybės Monako Kunigaikščio Vyriausybės piniginį susitarimą (1), ypač į jo 11 straipsnio 3 dalį,
kadangi:
(1)
Europos bendrijos vardu veikiančios Prancūzijos Respublikos Vyriausybės ir Jo Šviesybės Monako Kunigaikščio Vyriausybės piniginio susitarimo (toliau - Piniginis susitarimas) 11 straipsnio 2 dalyje reikalaujama, kad Monako Kunigaikštystė, įgyvendindama tam tikrus Bendrijos teisės aktus, susijusius su kredito įstaigų veikla ir rizikos ribojimo priežiūra bei mokėjimo ir vertybinių popierių atsiskaitymo sistemų sisteminės rizikos prevencija, taikytų Prancūzijos priimtas priemones. Šie teisės aktai yra išvardyti Susitarimo A priede. Šis priedas paskutinį kartą atnaujintas Komisijos sprendimu 2006/558/EB (2). Keli iš A priede išvardytų teisės aktų iš dalies pakeisti, todėl iš dalies keičiantys teisės aktai turėtų būti įtraukti į tą priedą. Priimti keli nauji Bendrijos teisės aktai, kurie priklauso Piniginio susitarimo 11 straipsnio 2 dalies taikymo sričiai, todėl tie teisės aktai taip pat turėtų būti įtraukti į A priedą.
(2)
2006 m. birželio 14 d. Europos Parlamento ir Tarybos direktyva 2006/46/EB, iš dalies keičianti Tarybos direktyvas 78/660/EEB dėl tam tikrų tipų bendrovių metinių atskaitomybių, 83/349/EEB dėl konsoliduotos atskaitomybės, 86/635/EEB dėl bankų ir kitų finansų įstaigų metinės finansinės atskaitomybės ir konsoliduotos finansinės atskaitomybės ir 91/674/EEB dėl draudimo įmonių metinės finansinės atskaitomybės ir konsoliduotos finansinės atskaitomybės (3), yra susijusi su kredito įstaigų veikla ir priežiūra ir ja iš dalies keičiama Tarybos direktyva 86/635/EEB (4), kuri jau įtraukta į A priedą. Todėl ši direktyva priklauso Piniginio susitarimo 11 straipsnio 2 dalies taikymo sričiai ir taip pat turėtų būti įtraukta į A priedą.
(3)
2006 m. birželio 14 d. Europos Parlamento ir Tarybos direktyva 2006/49/EB dėl investicinių įmonių ir kredito įstaigų kapitalo pakankamumo (nauja redakcija) (5) yra susijusi su kredito įstaigų veikla ir priežiūra. Todėl ši direktyva priklauso Piniginio susitarimo 11 straipsnio 2 dalies taikymo sričiai ir taip pat turėtų būti įtraukta į A priedą. Be to, Direktyva 2006/49/EB panaikinama Tarybos direktyva 93/6/EEB (6) su pakeitimais, padarytais, inter alia, Europos Parlamento ir Tarybos direktyvomis 2002/87/EB (7) ir 2004/39/EB (8), kurios dėl to turėtų būti iš A priedo išbrauktos.
(4)
1993 m. gegužės 10 d. Tarybos direktyva 93/22/EEB dėl investicinių paslaugų vertybinių popierių srityje (9) panaikinta Direktyva 2004/39/EB su pakeitimais, padarytais Direktyva 2006/31/EB (10), todėl ji turėtų būti iš A priedo išbraukta.
(5)
2005 m. kovo 9 d. Europos Parlamento ir Tarybos direktyva 2005/1/EB, iš dalies keičianti Tarybos direktyvas 73/239/EEB, 85/611/EEB, 91/675/EEB, 92/49/EEB bei 93/6/EEB, taip pat direktyvas 94/19/EB, 98/78/EB, 2000/12/EB, 2001/34/EB, 2002/83/EB ir 2002/87/EB, siekiant sukurti naują finansinių paslaugų komitetų organizacinę struktūrą (11), yra susijusi su kredito įstaigų veikla ir priežiūra ir ja iš dalies keičiamos direktyvos 94/19/EB (12) ir 2002/87/EB (13), kurios jau įtrauktos į A priedą. Todėl ši direktyva priklauso Piniginio susitarimo 11 straipsnio 2 dalies taikymo sričiai ir taip pat turėtų būti įtraukta į A priedą.
(6)
2006 m. birželio 14 d. Europos Parlamento ir Tarybos direktyva 2006/48/EB dėl kredito įstaigų veiklos pradėjimo ir vykdymo (nauja redakcija) (14) yra susijusi su kredito įstaigų veikla ir priežiūra. Todėl ši direktyva priklauso Piniginio susitarimo 11 straipsnio 2 dalies taikymo sričiai ir turėtų būti įtraukta į A priedą, išskyrus III ir IV antraštines dalis. Direktyva 2006/48/EB panaikinama Direktyva 2000/12/EB (15) su pakeitimais, padarytais, inter alia, direktyvomis 2000/28/EB (16), 2002/87/EB ir 2004/39/EB, kurios dėl to turėtų būti iš A priedo išbrauktos. Be to, kadangi Direktyva 2006/48/EB daromi Direktyvos 2002/87/EB, kuri įtraukta į A priedo sąrašą, pakeitimai, ją taip pat reikėtų įrašyti kaip pastarąją keičiančią direktyvą.
(7)
2006 m. rugpjūčio 10 d. Komisijos reglamentas (EB) Nr. 1287/2006, įgyvendinantis Europos Parlamento ir Tarybos direktyvą 2004/39/EB dėl investicinėms įmonėms taikomų apskaitos dokumentų tvarkymo reikalavimų, informacijos apie sandorius pateikimo, rinkos skaidrumo, leidimų prekiauti finansinėmis priemonėmis ir toje direktyvoje apibrėžtų sąlygų (17), ir 2006 m. rugpjūčio 10 d. Komisijos direktyva 2006/73/EB, kuria įgyvendinama Europos Parlamento ir Tarybos direktyva 2004/39/EB dėl investicinių įmonių organizacinių reikalavimų ir veiklos sąlygų bei toje direktyvoje apibrėžti terminai (18), yra susiję su kredito įstaigų veikla ir priežiūra ir papildo Direktyvą 2004/39/EB su pakeitimais, padarytais Direktyva 2006/31/EB, kuri jau įtraukta į A priedą. Todėl šie teisės aktai priklauso Piniginio susitarimo 11 straipsnio 2 dalies taikymo sričiai ir taip pat turėtų būti įtraukti į A priedą.
(8)
2000 m. rugsėjo 18 d. Europos Parlamento ir Tarybos direktyva 2000/46/EB dėl elektroninių pinigų įstaigų steigimosi, veiklos ir riziką ribojančios priežiūros (19) yra susijusi su kredito įstaigų veikla ir priežiūra. Todėl ši direktyva priklauso Piniginio susitarimo 11 straipsnio 2 dalies taikymo sričiai ir taip pat turėtų būti įtraukta į A priedą.
(9)
Todėl reikėtų atitinkamai pakeisti Piniginio susitarimo A priedą. Siekiant aiškumo reikėtų pakeisti visą A priedą.
(10)
2007 m. rugsėjo 13 d. posėdyje Komisija informavo Jungtinį komitetą apie būtinybę atnaujinti Piniginio susitarimo A priedą. Jungtinis komitetas atsižvelgė į Komisijos poziciją,
NUSPRENDĖ:
Vienintelis straipsnis
Europos bendrijos vardu veikiančios Prancūzijos Respublikos Vyriausybės ir Jo Šviesybės Monako Kunigaikščio Vyriausybės piniginio susitarimo A priedo tekstas pakeičiamas šio sprendimo priede pateiktu tekstu.
Priimta Briuselyje, 2008 m. sausio 25 d.